Ανακοίνωση σχετικά με τα μέτρα αντιντάμπινγκ που ισχύουν για τις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας

(2002/C 230/02)

Στις 18 Ιουνίου 2002, η Comité de Liaison des Industries de Ferro-Alliages (Euro Alliages), εξ ονόματος του μοναδικού γνωστού κοινοτικού παραγωγού του συγκεκριμένου προϊόντος, της εταιρείας Pechiney Electrometallurgie, France, απέσυρε επισήμως την καταγγελία της.

1. Προϊόν και ισχύοντα μέτρα

Το υπό εξέταση προϊόν είναι ακατέργαστο μη κεκραμένο μαγνήσιο καταγωγής Λαϊκής Δημοκρατίας της Κίνας και υπάγεται επί του παρόντος στους κωδικούς ΣΟ 8104 11 00 και ex 8104 19 00. Οι κωδικοί αυτοί παρατίθενται για πληροφοριακούς και μόνον λόγους.

Τα ισχύοντα μέτρα είναι οι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 2402/98(1).

2. Πρόσφατες εξελίξεις

Ο αιτών ισχυρίζεται ότι εξαιτίας του γεγονότος ότι ο μοναδικός γνωστός κοινοτικός παραγωγός διέκοψε οριστικά την παραγωγή, τα ισχύοντα μέτρα παύουν πλέον να είναι αναγκαία. Συνεπώς, τα μέτρα πρέπει να καταργηθούν.

3. Ενδιάμεση επανεξέταση εν εξελίξει

Τον Ιούνιο του 2002, κινήθηκε διαδικασία μερικής ενδιάμεσης επανεξέτασης(2) σύμφωνα με το άρθρο 11 παράγραφος 3 του κανονισμού (EΚ) αριθ. 384/96(3). Η εν λόγω επανεξέταση αφορά μόνο την καταλληλότητα των ισχυόντων μέτρων. Εφόσον τα μέτρα αυτά καταργηθούν, η επανεξέταση θα περατωθεί κατά τα προβλεπόμενα.

4. Διαδικασία

Σύμφωνα με τα άρθρα 11 και 21 του κανονισμού του Συμβουλίου (ΕΚ) αριθ. 384/96 ("βασικός κανονισμός"), πρέπει να ληφθεί απόφαση για το κατά πόσον είναι αιτιολογημένη η κατάργηση των μέτρων αντιντάμπινγκ. Για τον λόγο αυτό, τα ενδιαφερόμενα μέρη μπορούν, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, να αναγγελθούν και να προσκομίσουν στην Επιτροπή πληροφορίες συνοδευόμενες από αποδεικτικά στοιχεία.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον αυτά υποβάλουν αίτηση στην οποία να εμφαίνεται ότι υπάρχουν ειδικοί λόγοι για να γίνουν δεκτά σε ακρόαση. Η αίτηση αυτή πρέπει να υποβληθεί εντός της προαναφερθείσας προθεσμίας.

Όλες οι παρατηρήσεις και αιτήσεις των ενδιαφερομένων μερών πρέπει να υποβάλλονται γραπτώς (όχι σε ηλεκτρονική μορφή, εκτός αν προβλέπεται διαφορετικά), και θα πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: European Commission Directorate-General for Trade

Directorate B

Office: J-79 05/16 B - 1049 Brussels Φαξ (32-2) 295 65 05 Τέλεξ COMEU B 21877.

5. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία, ή γενικότερα δεν παρέχει τα στοιχεία αυτά εντός της προβλεπόμενης προθεσμίας, ή παρεμποδίζει σημαντικά την έρευνα, είναι δυνατό να συναχθούν συμπεράσματα, καταφατικά ή αποφατικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστωθεί ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα στοιχεία αυτά δεν λαμβάνονται υπόψη και μπορούν να χρησιμοποιηθούν τα διαθέσιμα πραγματικά στοιχεία.

(1) ΕΕ L 298 της 7.11.1998, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2788/2000 (ΕΕ L 324 της 21.12.2000, σ. 4).

(2) ΕΕ C 140 της 13.6.2002, σ. 14.

(3) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).